แก้กฎหมาย แก้หวยแพง
สำนักงานสลากกินแบ่งรัฐบาลยังต้องแก้ไขปัญหาราคาสลากแพง แม้จะล้มเหลวตลอดหลังจากรับนโยบายของนายกรัฐมนตรี
6 ก.พ. 2558

สำนักงานสลากกินแบ่งรัฐบาลยังต้องแก้ไขปัญหาราคาสลากแพง แม้จะล้มเหลวตลอดหลังจากรับนโยบายของนายกรัฐมนตรี
ความพยายามครั้งล่าสุดของคณะกรรมการ (บอร์ด) สลากฯ ที่มี นายสมชัย สัจจพงษ์ เป็นประธาน คือการเสนอให้แก้ไขพระราชบัญญัติ (พ.ร.บ.) สำนักงานสลากกินแบ่งรัฐบาล พ.ศ. 2517 ให้ออกสลาก 2 ตัว และ 3 ตัว (หวยออนไลน์) ได้ ซึ่งได้นำเสนอร่างแก้ไข พ.ร.บ.สลากฯ ให้กระทรวงการคลังพิจารณาแล้ว หากได้รับความเห็นชอบก็สามารถนำเรื่องเสนอคณะรัฐมนตรี (ครม.) ได้ในเดือน ก.พ. และกฎหมายจะมีผลบังคับใช้ภายในปีนี้
ในขณะที่รอแก้ไขกฎหมาย สำนักงานสลากฯ กำลังทบทวนแนวทางแก้ไขปัญหาสลากแพง 3 แนวทาง คือ 1.เลื่อนวันจำหน่ายสลากฯ ในส่วนกลางและส่วนภูมิภาคให้มีระยะเวลาขายสั้นลง เพื่อป้องกันการรวมชุดนำมาโก่งราคาขาย 2.รอสลากฯ 48 ล้านฉบับที่จะหมดโควตาในเดือน มิ.ย.นี้ นำมาจัดสรรใหม่ และ 3.เร่งลงพื้นที่ตรวจสอบผู้ค้าที่ทำผิดเงื่อนไขหากตรวจพบใครขายสลากเกินราคาก็จะยึดโควตาสลากคืน